ET Euroopa Liidu Teataja C 258/12

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 258/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) NR 510/2006

„ARROZ CAROLINO DAS LEZÍRIAS RIBATEJANAS”

EÜ NR: PT/PGI/005/0552/07.08.2006

( X ) KGT ( ) KPN

1. Nimetus

„Arroz Carolino das Lezírias Ribatejanas”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote tüüp

Rühm 1.6: Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida 1. punktis esitatud nimetus tähistab

Riis: riisituum ilma hariliku riisi (d' Oryza sativa L.) kestata, Japonica alasort, mis on saadud (2. põlvkonna) 'Ariete' sordist ning on nõuetekohaselt kuivatatud, kooritud, rafineeritud ja poleeritud.

Füüsikalised omadused [keskmised väärtused (kuni ± 0,3)]

Niiskus (%) 13 Pikkus (mm) 6,4 Laius (mm) 2,5 Pikkuse/laiuse suhe 2,5 Tuhasus kokku (%) 0,45 Kesta värv Kollakaspruun Rafineerimisjärgne värv Klaasjas

Keemilised omadused [keskmised väärtused (kuni ± 5 %)]

Rasvad (%) 0,9–1,3 Valgud (%) 5,2–6,8 Süsivesikud (%) 77,1–82,3 Energiasisaldus (kcal/100 g) 346,5–350,1

Lõhn ja maitse: kui riisi keedetakse lihtsalt vees, on see värske lõhnaga ning tundub suus sametine, õrn ja mahe. Muude toiduainetega segamisel tasakaalustab riis lisatud maitseid ning on suus kauakestva kreemja ja õrna tekstuuriga.

Klaasjad omadused: klaasjas ja kristaljas.

Omadused keetmisel (keskmised väärtused)

Keetmisaeg 9–10,5 min Niiskusimavus 219–235 %

3.3. Toorained (üksnes töödeldud toodete puhul)

Lubatud on üksnes määratletud geograafilisest piirkonnast pärit osutatud sordi riis. Ainult selle riisi eripäraks on terade vähene amüloosi ja amülopektiini sisaldus (vastavalt 33,5 % ja 66,5 %), mis annab riisile keeduvee ja maitsete kõrge imamisvõime, ning vähemalt 70 %lise tööstusliku saagikuse. Kõnealuste omaduste saamine on võimalik üksnes Lezírias Ribatejanasi piirkonna füsiograafilistes tingimustes (pinnase liik, niisutusvee kvaliteet, päikesevalguse hulk, vähene temperatuuri kõikumine jne).

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Kogu tootmisprotsess peab toimuma määratletud geograafilises piirkonnas, sealhulgas teise põlvkonna seemnete saamine, et tagada riisitaime täielik kohanemine geograafilise piirkonna füsiograafiliste eritingimustega. Põllukultuuri omadusi arvesse võttes toimub kogu bioloogiline tsükkel kuni saagi koristamiseni külvialal. Saagi koristamine toimub vastavalt erieeskirjadele, mis hõlmavad kuupäeva, valmidusastet ja terade niiskussisaldust, aga samuti nii saagikoristuseks kui ka transpordiks kasutatavate masinate tüüpi, ladustamist, kuivatamist, koorimist, rafineerimist ja poleerimist. Nii tagatakse toote hügieen ja ohutus, takistatakse saagi ja seadmete saastumist bioloogiliste, keemiliste ja mikrobioloogiliste haigustekitajatega ning mujalt pärit riisi lisandumist, samuti tagatakse „arroz carolino” täielik jälgitavus päritolupiirkonna suhtes, paljudel juhtudel isegi kuni põllumajandustootjani välja.

Töötlemise ja pakendamise geograafiline piirkond langeb kokku tootmise geograafilise piirkonnaga, mida selgitavad kõik eespool esitatud andmed ja asjaolu, et nii on võimalik viia riisi kuivatitesse transportimise aeg miinimumini, et vältida igasugust kvaliteedi halvenemist.

3.6. Erieeskirjad viilutamise, riivimise, pakendamise jm kohta

Samadel hügieeni ja ohutuse kaalutlustel, et vältida mis tahes saastumist ja muu päritoluga riisi lisandumist, takistada kvaliteedi langemist, tagada toote jälgitavus ning võimaldada lisaks kogu tootmisahela kontrollimist, võib pakendamine toimuda üksnes päritolupiirkonnas ning kasutada tuleb just selleks otstarbeks kinnitatud või heaks kiidetud materjale.

3.7. Erieeskirjad märgistamise kohta

Kohustuslikud on järgmised märked: „Arroz Carolino das Lezírias Ribatejanas — Indicação Geográfica Protegida”, sertifitseerimismärk, kaitstud geograafilist tähist märkiv ühenduse logo, riisi logo „Arroz Carolino das Lezírias Ribatejanas”.

Kohustuslik on märkida tootja nimi või ärinimi ja aadress, isegi juhul, kui turustamisega tegeleb mõni muu äriühing. Müügiartikli nimetusele „Arroz Carolino das Lezírias Ribatejanas — IGP” võib lisada muid tähiseid ja märkeid (jaemüüja kaubamärk või muud), kui selleks saadakse taotlejate rühma eelnev nõusolek.

4. Geograafilise piirkonna kokkuvõtlik määratlus

Vallad ehk freguesiad: Azambuja, Alcoentre, Aveiras de Baixo, Aveiras de Cima, Macussa, Manique do Intendente, Vale do Paraíso, Vila Nova da Rainha ja Vila Nova de São Pedro (kohalik omavalitsuspiirkond ehk concelho: Azambuja); vallad: Barrosa, Benavente, Samora Correia ja de Santo Estevão (Benavente kohalik omavalitsuspiirkond); vallad: Foros de Salvaterra, Glória do Ribatejo, Granho, Marinhais, Muge ja Salvaterra de Magos (kohalik omavalitsuspiirkond: Salvaterra de Magos); vallad: Alhandra, Alverca do Ribatejo, Cachoeiras, Castanheira do Ribatejo, Calhandriz, Forte da Casa, Póvoa de Santa Iria, São João dos Montes, Sobralinho, Vialonga, Vila Franca de Xira (kohalik omavalitsuspiirkond: Vila Franca de Xira); vallad: Azervadinha, Coruche, Couço, Erra, Foros da Branca, Lamarosa, São Torcato ja Santana do Mato (kohalik omavalitsuspiirkond: Coruche).

5. Seos geograafilise piirkonnaga

5.1. Geograafilise piirkonna eripära

Kuna määratletud geograafiline piirkond paikneb Tejo jõe lehtersuudmes, on selle eripärad seotud eelkõige pinnase (diferentseeritud pedogenees), vee kvaliteedi, päikesevalguse hulga ja temperatuuri vähese kõikumisega. Tegemist on peaaegu tasase alaga (tasandikud ja lammialad [„lezírias”]), mis on suhteliselt madal (alla 100 m). Pinnas on täielikult kolluviaal-alluviaalsetteline, pruun, savi ja savimuda koostisega, tekkinud veetaseme tõusude ja tõusuvete uhutud viljakate osade sadestumisest liivasele alusele. Kõnealused omadused, millele lisandub pH väärtusvahemikus 5,5–6,5, kuid mis võib kõikuda vahemikus 4,5–8,7, ning riimveealad (kuna piirkonda mõjutavad veel tõus ja mõõn), takistavad peaaegu kõikjal mõne muu põllukultuuri kui riisi kasvatamist. Asjaomaste piirkondade riisikasvatus on jätkusuutlik tegevus; see võimaldab säilitada ökosüsteemi ning põllukultuuri endaga seotud loomastikku ja taimestikku, samuti vältida niisuguste põllumajandusprobleemide teket nagu pinnase sooldumine. Muu hulgas on see rohkem kui kahe sajandi vältel kasvatatav taim võimaldanud arendada piirkonna väga rikkalikke ja eriomaseid oskusteadmisi.

5.2. Toote eripära

Päritolunimetusega „Arroz carolino das Lezírias Ribatejanas” riisi iseloomustab amüloosi ja amülopektiini madal suhe, suur niiskuse ja maitseainetest tulenevate lõhnamolekulide imamise võime ning suurepärane tööstuslik saagikus.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul)

Tejo jõe lehtersuudme piirkonda iseloomustavateks pinnase- ja ilmastikutingimusteks on mõõdukalt soe vahemereline kliima, kuivad suved (kõige niiskusevaesemal kuul on vähem kui kolmandiku võrra vähem sademeid kui kõige vihmasemal kuul) ning Atlandi ookeani valitsev mõju. Aasta keskmine sademete hulk, mis on väiksem kui 30 mm, päikesevalgus (2 800–2 900 tundi päikesevalgust), päikesekiirgus (145–150 kcal/cm2), sademete hulk aastas kokku ligikaudu 714,8 mm ja alla nulli langeva temperatuuriga päevade arv (vaevalt kaksteist) ei soodusta seenhaiguste teket. Kõnealuses piirkonnas kasvanud riis on kõvem ja mureneb vähem ning on suurema tihedusega kui teistes piirkondades toodetud riis. Just seepärast on kõnealusel riisil väga hea maine, mis paneb seda eelistama teistes piirkondades kasvatatud riisile. Looduslik kuivamine küpsemise viimastes etappides, mis langeb Lezírias Ribatejanasi piirkondades kokku septembri ja oktoobri esimese poole kõrgete temperatuuride ja vähese niiskusega, võimaldab ühtlasemat saagikoristust ja loomulikku kuivamist avamaal. Võrreldes teiste tootmispiirkondadega iseloomustab kõnealust piirkonda toote suurem stabiilsus ja ühtlus. Lezírias Ribatejanasi piirkondadest pärit „Arroz Carolino das Lezírias Ribatejanas” riisi terad saavad seal neile omase klaasja ja kristalja välimuse. Kirjeldatud looduslikud tingimused muudavad vees keedetud riisi suus sametiseks, õrnaks ja mahedaks. Lisaks on kõnealuse riisi puhul iseloomulik vähene amüloosi ja amülopektiini sisaldus (vastavalt 33,5 % ja 66,5 %). Kõnesolev omadus annab riisile keeduvee ja roogade valmistamisel lisatud maitseainetele omaste maitsete kõrge imamise võime, mis rikastab riisi suus kaua kestvat kreemjat ja õrna tekstuuri.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7)

www.idrha.min-agricultura.pt

(1) ELT L 93, 31.3.2006, lk 12.